L 229/56
SL
Uradni list Evropske unije
18.9.2023
(5)
Cilj Pobude je okrepiti konkurenčnost in odpornost tehnološke in industrijske baze polprevodnikov, hkrati pa okrepiti inovacijsko zmogljivost njenega polprevodniškega ekosistema po vsej Uniji, zmanjšati odvisnost od omejenega števila podjetij in geografskih območij tretjih držav ter okrepiti njeno zmogljivost za načrtovanje in proizvodnjo, pakiranje, ponovno uporabo in recikliranje naprednih polprevodnikov.
Pobuda bi morala podpirati te cilje s premostitvijo vrzeli med naprednimi raziskovalnimi in inovacijskimi zmožnostmi Unije ter njihovim trajnostnim industrijskim izkoriščanjem.
Pobuda bi morala spodbujati krepitev zmogljivosti, da bi se omogočili načrtovanje, proizvodnja in povezovanje sistemov na področju polprevodniških tehnologij naslednje generacije ter bi morala izboljšati sodelovanje med ključnimi akterji po vsej Uniji, s čimer bi se okrepile oskrbovalne verige Unije s polprevodniki in vrednostne verige, ki oskrbujejo ključne industrijske sektorje, in ustvarili novi trgi.
(6)
Operativne cilje Pobude iz člena 4(2), točke (a) do (d), Uredbe (EU) 2023/1781 (v nadaljnjem besedilu: operativni cilji 1 do 4) bi bilo treba izvajati z ukrepi, ki bi morali temeljiti na trdni bazi znanja, ki sta jo ustvarili Skupno podjetje ECSEL, ustanovljenem z Uredbo Sveta (EU) št.
561/2014 (7), ki je bil nadomeščen s Skupnim podjetjem za ključne digitalne tehnologije.
Skupno podjetje za ključne digitalne tehnologije bi bilo treba preimenovati v Skupno podjetje za čipe, ki bi moralo biti zadolženo za zagotavljanje finančne podpore ukrepom, financiranim v okviru Pobude, prek katerega koli instrumenta ali postopka, določenega v Obzorju Evropa ali programu Digitalna Evropa.
V celotnem obdobju delovanja Skupnega podjetja za čipe bi bilo treba do 2,875 milijarde EUR nameniti Pobudi, od tega 1,450 milijarde EUR za dejavnosti krepitve zmogljivosti za operativne cilje 1 do 4, 1,425 milijarde EUR pa za dejavnosti na področju raziskav in inovacij, povezane z operativnimi cilji 1 do 4.
Poleg tega bi bilo treba 1,3 milijarde EUR nameniti dejavnostim na področju raziskav in inovacij, ki niso zajete v Pobudi.
(7)
Dejavnosti, ki jih financira Skupno podjetje za čipe, bi morale biti zajete v enem samem delovnem programu, ki bi ga moral sprejeti upravni odbor Skupnega podjetja za čipe, ustanovljen v skladu s členom 14(1) Uredbe (EU) 2021/2085 (v nadaljnjem besedilu: upravni odbor).
Delovni program bi moral vključevati dva posebna dela.
Prvi posebni del bi moral vključevati pododdelek o dejavnostih krepitve zmogljivosti za operativne cilje 1 do 4 ter pododdelek o dejavnostih na področju raziskav in inovacij, povezanih z operativnimi cilji 1 do 4.
Drugi posebni del bi moral biti namenjen dejavnostim na področju raziskav in inovacij, ki niso zajete v Pobudi.
(8)
Vse dejavnosti na področju raziskav in inovacij, vključno s tistimi, ki so povezane s Pobudo, bi bilo treba za izvajanje strateškega načrta za raziskave in inovacije financirati iz Obzorja Evropa, kot je določeno v členu 2, točka (12), Uredbe (EU) 2021/2085.
Pododdelek, namenjen dejavnostim krepitve zmogljivosti, bi bilo treba financirati iz programa Digitalna Evropa.
(9)
Delovni program bi moral vključevati pogoje za dostop do javno financirane infrastrukture, kot so pilotni obrati in obrati za preskušanje ter kompetenčni centri, zagotoviti odprtost širokemu krogu uporabnikov in omogočiti dostop na pregleden in nediskriminatoren način ter pod tržnimi pogoji (ali na osnovi stroškov, ki se jim prišteje razumna marža) za velika podjetja, hkrati pa vključevati prednostni dostop ali nižje cene za mala in srednja podjetja (MSP) in akademske ustanove.
(10)
Odbor javnih organov bi moral pred pripravo delovnega programa ob upoštevanju nasvetov zasebnih članov za zagotovitev industrijske ustreznosti dejavnosti, določenih v delovnem programu, ter, kadar je ustrezno, nasvetov Evropskega odbora za polprevodnike in prispevkov drugih ustreznih deležnikov opisati posebna dela in ustrezna pododdelka, vključno z njihovimi ustreznimi ocenami odhodkov.
V ta namen bi moral odbor javnih organov vključevati samo Komisijo in države članice.
Izvršni direktor Skupnega podjetja za čipe bi moral nato na podlagi tega opisa ter strateškega načrta za raziskave in inovacije pripraviti delovni program za posebna dela in ustrezna pododdelka ter njihove ustrezne ocene odhodkov.
(7) Uredba Sveta (EU) št.
561/2014 z dne 6. maja 2014 o ustanovitvi Skupnega podjetja ECSE (UL L 169, 7.6.2014, str. 152).